Publicitate

ACTUALIZARE. Nici Digi 24 nu a difuzat imagini în direct de la funeraliile regizorului Sergiu Nicolaescu. Postul de știri a avut câteva intervenții live de afară, a difuzat discursul lui Ion Iliescu si programele normale de știri.

Postul Realitatea TV a fost singurul canal de știri care nu a difuzat imagini în direct de la incinerarea regizorului Sergiu Nicolaescu, așa cum a fost dorința familiei.

Imaginile în direct de la Realitatea TV s-au oprit după ce mașina funerară a pornit de la Cercul Militar Național către crematoriu.

Realitatea TV a difuzat emisiunea cu Carmen Brumă, așa cum era în program.

Antena 3, RTV și B1 TV au transmis în continuare, urmărind mașina în drumul către crematoriu. Cum presa nu a avut acces în interior, nu au lipsit imaginile printre mașini, cu urlete pe fundal, punctate de burtiere pe măsură. RTV a ieșit în evidență cu “tabloidizarea” burtierei cu titluri ca “Imagini șoc”, sau “incendiare”. De altfel, postul s-a remarcat în ultimele zile prin exploatare tabloidă a subiectului.

Totul a culminat cu o declarație live a unei “manifestante” de la crematoriu, pe care cele trei posturi s-au înghesuit să o “valorifice”. O manifestantă cu evidente probleme cel puțin de exprimare corectă, dezlănțuită într-un atac la adresa văduvei regizorului dispărut, cu trimitere la Victor Ponta ca posibil salvator al situației.

Dezbaterea incinerare-înhumare exagerată derapant de posturile de știri în ultimele zile și-a văzut efectul: “manifestațiile” de la Cercul Militar Național și de la Crematoriu, dar și interesul jurnaliștilor de pe teren mai degrabă pentru acest subiect, decât pentru momentul funest. Astfel, Ion Iliescu a fost interpelat de către o jurnalistă exact pe această temă: “cum comentați decizia de incinerare”…

Eterna întrebare în astfel de cazuri - “Cum vă simțiți?”, a fost înlocuită de o observație “șoc”. “Aveți lacrimi în ochi!”, a remarcat la Ion Iliescu, perspicace, una dintre jurnalistele trimise la eveniment.

O discuție în aceeași linie, pe RTV, între realizatoare și Valentin Uritescu (prin telefon):

Realizator: Domnule Uritescu, nu vă pot vedea ochii, dar sigur îi aveți în lacrimi. Valentin Uritescu: Nu chiar, domnișoară, sunt și eu obosit, le am pe ale mele...

Petrişor Obae

petrisor.obaepaginademedia.ro